Vier in taxibedryf al dié maand vermoor(Argieffoto: Courtney Africa/ANA) Minstens vier mense in die taxi-bedryf is die afgelope maand in Mpumalanga vermoor. Brig. Leonard Hlathi, polisiewoordvoerder in Mpumalanga, sê in die jongste voorval is ŉ 44-jarige man Maandag in Nkangala by die Kwamhlanga-kruising doodgeskiet. Jeremia Nkosinathi Chabangu, ŉ taxibestuurder, het omstreeks 17:30 in ŉ Mercedes Benz-minibussie gesit toe ŉ groep gewapende mans in ŉ wit Volkswagen Golf 7 op hom losgebrand het. Chabangu is verskeie kere getref, waarna die aanvallers in die rigting van Pretoria gevlug het. Hy is op die toneel dood verklaar. “Die motief vir die moord is in hierdie stadium onbekend,” het Hlathi gesê. Omstreeks 20:30 was ŉ 65-jarige man die slagoffer van ŉ tweede skietery by Boekenhouthoek, naby Kwaggafontein. Volgens die polisie se inligting is twee mans met klapmusse by Piet Mahlangu se huis in waar die man en sy vrou TV sit en kyk het. Die twee aanvallers, wat glo in ŉ wit Toyota Quantum gery het, het deur die oop kombuisdeur ingekom en verskeie skote geskiet. Die man is verskeie kere getref. Sy vrou het ligte beserings aan haar been opgedoen. Die polisie het nie besonderhede verskaf oor die aard van Mahlangu se bande met die taxibedryf nie. Op 7 Maart is Kenny Sipho Mahlangu (31), ŉ taxibestuurder, in Tweefontein doodgeskiet. Mahlangu het in ŉ bakkie gery toe hy aangeval is. Volgens Hlathi het ŉ Toyota Run-X Mahlangu op dié dag agtervolg toe hy doodgeskiet is. France Oupa Manamela, ŉ beampte by die Tweefontein-taxistaanplek, is net enkele dae tevore, op 1 Maart, ook doodgeskiet. Hlathi sê die polisie het inligting oor ŉ skietery by die staanplek ontvang en Manamela in ŉ plas bloed met verskeie skietwonde aangetref. Vier mense in ŉ silwerkleurige Volkswagen Polo het glo op hom losgebrand en daarna weggejaag. Op dieselfde dag as die moord op Manamela is ŉ man in ŉ taxipatrollievoertuig op die Molotopad, naby Kwamhlanga, gewond toe daar ook op hom losgebrand is. Hlathi sê die polisie in die provinsie het ŉ reusesoektog na die aanvallers van stapel gestuur. Hy het nie aangedui of die polisie die aanvalle in hierdie stadium met mekaar verbind nie.